Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την εκπλήρωση των όρων που καθορίζονται στο άρθρο 3 του πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Σύμφωνα με το άρθρο 9 παράγραφος 4 του πρωτοκόλλου 2 της ευρωπαϊκής συμφωνίας με τη Βουλγαρία, κατά τη διάρκεια των πρώτων πέντε ετών από την έναρξη ισχύος της συμφωνίας και κατά παρέκκλιση της παραγράφου 1 σημείο iii) του ιδίου άρθρου, η Βουλγαρία μπορεί, κατ'εξαίρεση, να χορηγεί όσον αφορά τα προϊόντα χάλυβα, κρατικές ενισχύσεις για αναδιάρθρωση, υπό τον όρο ότι τούτο οδηγεί στη βιωσιμότητα των ενισχυόμενων επιχειρήσεων στο πλαίσιο κανονικών συνθηκών της αγοράς στο τέλος της περιόδου αναδιάρθρωσης, το ποσό και η ένταξη των εν λόγω ενισχύσεων περιορίζονται αυστηρά στα απολύτως απαραίτητα επίπεδα προκειμένου να αποκατασταθεί η βιωσιμότητα και μειώνονται σταδιακά, και το πρόγραμμα αναδιάρθρωσης είναι συνδεδεμένο με μια γενική ορθολογική διαχείριση και μείωση της συνολικής παραγωγικής ικανότητας της Βουλγαρίας.

2. Η αρχική αυτή περίοδος έληξε στις 31 Δεκεμβρίου 1997 για τη Βουλγαρία.

3. Η Βουλγαρία ζήτησε παράταση της προαναφερθείσας περιόδου στις 21 Νοεμβρίου 2002.

4. Η παράταση της περιόδου κατά την οποία η Βουλγαρία μπορεί να χορηγήσει κρατικές ενισχύσεις για σκοπούς αναδιάρθρωσης εξαρτάται από την υποβολή ρεαλιστικού προγράμματος αναδιάρθρωσης, το οποίο περιλαμβάνει σχέδια βιωσιμότητας των μεμονωμένων επιχειρήσεων, σύμφωνα με τα κριτήρια που καθορίζονται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας.

5. Το Μάιο 2002, η Επιτροπή πρότεινε παράταση της περιόδου κατά την οποία η Βουλγαρία, η Τσεχική Δημοκρατία, η Πολωνία και η Ρουμανία μπορούν να χορηγούν ενισχύσεις για την αναδιάρθρωση του τομέα σιδήρου και χάλυβα, ενόψει της επιτακτικής ανάγκης για εξεύρεση αποδεκτής λύσης ώστε να προωθηθεί η διαδικασία αναδιάρθρωσης του κλάδου σιδήρου και χάλυβα στις ενδιαφερόμενες υποψήφιες χώρες, και να διευκολυνθεί με τον τρόπο αυτό το κλείσιμο του κεφαλαίου για τον ανταγωνισμό στο πλαίσιο των ενταξιακών διαπραγματεύσεων.

6. Η παράταση αναμένεται να αποτελέσει τη νομική βάση για τη χορήγηση ενισχύσεων για αναδιάρθρωση κατά την προενταξιακή περίοδο στο πλαίσιο των σχεδίων αναδιάρθρωσης (δηλαδή, η παρεχόμενη βοήθεια θα πρέπει να είναι περιορισμένη και ανάλογη προς τη μείωση του παραγωγικού δυναμικού). θα έχει επίσης ως επίπτωση την αναδρομική νομιμοποίηση των ενισχύσεων που χορηγήθηκαν ενδεχομένως παράνομα μετά την έναρξη της ισχύος της ευρωπαϊκής συμφωνίας.

7. Η παράταση θα τεθεί σε ισχύ μόνο μετά την υιοθέτηση και την αξιολόγηση σχεδίου αναδιάρθρωσης και επιχειρηματικών σχεδίων, τα οποία πληρούν τα κριτήρια του πρωτοκόλλου 2 των ευρωπαϊκών συμφωνιών.

8. Για την επίτευξη αυτού του στόχου, και λαμβάνοντας υπόψη ότι το πρωτόκολλο 2 της ευρωπαϊκής συμφωνίας με τη Βουλγαρία, όπως και στην περίπτωση της ευρωπαϊκής συμφωνίας με την Πολωνία, δεν εξουσιοδοτεί το Συμβούλιο Σύνδεσης να λάβει απόφαση σχετικά με την παράταση αυτή, καταρτίστηκε πρόσθετο πρωτόκολλο της ευρωπαϊκής συμφωνίας με τη Βουλγαρία.

9. Το πρόσθετο πρωτόκολλο της ευρωπαϊκής συμφωνίας υπεγράφη από την Κοινότητα και τη Βουλγαρία στις 21 Νοεμβρίου 2002. Προβλέπεται προσωρινή εφαρμογή πριν από την έναρξη ισχύος, κατά την έννοια του άρθρου 300 παράγραφος 2 της συνθήκης περί ιδρύσεως της Ευρωπαϊκής Κοινότητας, σύμφωνα με το άρθρο 1 της απόφασης (ΕΚ) αριθ. [....] του Συμβουλίου, της 29ης Ιουλίου 2002, σχετικά με την υπογραφή και την προσωρινή εφαρμογή πρόσθετου πρωτοκόλλου της ευρωπαϊκής συμφωνίας.

10. Το πρόσθετο πρωτόκολλο προβλέπει την παράταση της περιόδου που ορίζεται με το πρωτόκολλο 2 κατά οκτώ επιπλέον έτη, αρχής γενομένης από την 1η Ιανουαρίου 1998, ή μέχρι την ημερομηνία ένταξης της Βουλγαρίας στην Ευρωπαϊκή Ένωση, ανάλογα με το ποια θα προηγηθεί, υπό ορισμένους όρους.

11. Ο πρώτος όρος έχει εκπληρωθεί από τη Βουλγαρία, με την υποβολή στην Επιτροπή προγράμματος αναδιάρθρωσης και επιχειρηματικών σχεδίων, τα οποία αξιολογήθηκαν και εγκρίθηκαν από την εθνική αρχή κρατικών ενισχύσεων (την επιτροπή προστασίας του ανταγωνισμού).

12. Ο δεύτερος όρος είναι η τελική αξιολόγηση του προγράμματος αναδιάρθρωσης και των επιχειρηματικών σχεδίων από την Επιτροπή, με στόχο να καθοριστεί εάν πληρούνται οι απαιτήσεις του άρθρου 9 παράγραφος 4 του πρωτοκόλλου 2 της ευρωπαϊκής συμφωνίας.

13. Η Επιτροπή έχει πραγματοποιήσει τελική αξιολόγηση στην οποία συμπεραίνεται ότι το πρόγραμμα αναδιάρθρωσης και τα επιχειρηματικά σχέδια που υπέβαλε η Βουλγαρία πληρούν τις απαιτήσεις του άρθρου 9 παράγραφος 4 του πρωτοκόλλου 2 της ευρωπαϊκής συμφωνίας.

14. Η Επιτροπή προτείνει την έκδοση απόφασης του Συμβουλίου για την έγκριση της τελικής αξιολόγησης της Επιτροπής, όπως προβλέπεται στο άρθρο 3 του πρόσθετου πρωτοκόλλου. Με την έγκριση του Συμβουλίου, θα έχουν εκπληρωθεί οι όροι που καθορίζονται στα άρθρα 2 και 3 του πρόσθετου πρωτοκόλλου και θα τεθεί σε ισχύ η παράταση της περιόδου που προβλέπεται στο πρωτόκολλο 2.

15. Καλείται επομένως το Συμβούλιο να εγκρίνει το συνημμένο σχέδιο πρότασης απόφασης σχετικά με την εκπλήρωση των όρων που καθορίζονται στο άρθρο 3 του πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την εκπλήρωση των όρων που καθορίζονται στο άρθρο 3 του πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας,

την απόφαση (ΕΚ) αριθ. [....] του Συμβουλίου, της 29ης Ιουλίου 2002, για την υπογραφή και την προσωρινή εφαρμογή πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας.

το πρόσθετο πρωτόκολλο της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας, και ιδίως το άρθρο 3.

την πρόταση της Επιτροπής,

Εκτιμώντας τα ακόλουθα:

(1) Την 1η Φεβρουαρίου 1995, τέθηκε σε ισχύ ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου [1].

[1] ΕΕ L 358, 31.12.1994, σ.3

(2) Σύμφωνα με το άρθρο 9 παράγραφος 4 του πρωτοκόλλου 2 της ευρωπαϊκής συμφωνίας με τη Βουλγαρία, κατά τη διάρκεια των πρώτων πέντε ετών από την έναρξη ισχύος της συμφωνίας και κατά παρέκκλιση της παραγράφου 1 σημείο iii) του ιδίου άρθρου, η Βουλγαρία μπορεί, κατ'εξαίρεση, να χορηγεί όσον αφορά τα προϊόντα χάλυβα, κρατικές ενισχύσεις για αναδιάρθρωση, υπό τον όρο ότι τούτο οδηγεί στη βιωσιμότητα των ενισχυόμενων επιχειρήσεων στο πλαίσιο κανονικών συνθηκών της αγοράς στο τέλος της περιόδου αναδιάρθρωσης, το ποσό και η ένταξη των εν λόγω ενισχύσεων περιορίζονται αυστηρά στα απολύτως απαραίτητα επίπεδα προκειμένου να αποκατασταθεί η βιωσιμότητα και μειώνονται σταδιακά, και το πρόγραμμα αναδιάρθρωσης είναι συνδεδεμένο με μια γενική ορθολογική διαχείριση και μείωση της συνολικής παραγωγικής ικανότητας της Βουλγαρίας.

(3) Η αρχική πενταετής περίοδος έληξε στις 31 Δεκεμβρίου 1997.

(4) Η Βουλγαρία ζήτησε παράταση της προαναφερθείσας περιόδου στις 21 Νοεμβρίου 2002.

(5) Είναι σκόπιμο να παραταθεί η εν λόγω περίοδος για άλλα οκτώ έτη, αρχής γενομένης από την 1η Ιανουαρίου 1998, ή μέχρι την ημερομηνία προσχώρησης της Βουλγαρίας στην Ευρωπαϊκή Ένωση, ανάλογα με το ποια θα επέλθει νωρίτερα.

(6) Για το σκοπό αυτό, πρόσθετο πρωτόκολλο της ευρωπαϊκής συμφωνίας υπεγράφη από την Κοινότητα και τη Βουλγαρία στις 21 Νοεμβρίου 2002, και εφαρμόζεται προσωρινά από την ημερομηνία αυτή.

(7) Σύμφωνα με το άρθρο 2 του πρόσθετου πρωτοκόλλου, προϋπόθεση για την παράταση της προαναφερθείσας περιόδου αποτελεί η υποβολή από τη Βουλγαρία στην Επιτροπή προγράμματος αναδιάρθρωσης και επιχειρηματικών σχεδίων που πληρούν τις απαιτήσεις του άρθρου 9 παράγραφος 4 του πρωτοκόλλου 2 της ευρωπαϊκής συμφωνίας και έχουν αξιολογηθεί και εγκριθεί από την εθνική αρχή κρατικών ενισχύσεων (την επιτροπή προστασίας του ανταγωνισμού).

(8) Το Μάρτιο 2004, η Βουλγαρία υπέβαλε στην Επιτροπή πρόγραμμα αναδιάρθρωσης και επιχειρηματικά σχέδια για την μοναδική εταιρεία που έλαβε ή λαμβάνει κρατική ενίσχυση για αναδιάρθρωση.

(9) Σύμφωνα με το άρθρο 3 του πρόσθετου πρωτοκόλλου, προϋπόθεση για την παράταση της προαναφερθείσας περιόδου αποτελεί η τελική αξιολόγηση από την Επιτροπή του προγράμματος αναδιάρθρωσης και των επιχειρηματικών σχεδίων.

(10) Η Επιτροπή πραγματοποίησε τελική αξιολόγηση του προγράμματος αναδιάρθρωσης και των επιχειρηματικών σχεδίων που υπέβαλε η Βουλγαρία. η αξιολόγηση αυτή αποτελεί ένδειξη ότι η εφαρμογή του προγράμματος αναδιάρθρωσης και των επιχειρηματικών σχεδίων θα οδηγήσουν την ενδιαφερόμενη επιχείρηση σε βιωσιμότητα υπό κανονικές συνθήκες αγοράς. Σημαίνει επίσης ότι ο όγκος των κρατικών ενισχύσεων για αναδιάρθρωση, όπως διευκρινίζεται στο σχέδιο, είναι αυστηρά περιορισμένος στα επίπεδα που είναι απολύτως απαραίτητα για την επίτευξη της βιωσιμότητας της ενδιαφερόμενης επιχείρησης, και ότι θα μειωθούν σταδιακά μέχρι την οριστική κατάργησή τους στα τέλη του 2005. Η αξιολόγηση προβλέπει επίσης τη γενική ορθολογική διαχείριση και τη μείωση της πλεονάζουσας ικανότητας της δικαιούχου εταιρείας. Ως εκ τούτου, η αξιολόγηση καταλήγει στο συμπέρασμα ότι το πρόγραμμα αναδιάρθρωσης και το επιχειρηματικό σχέδιο πληροί τις απαιτήσεις του άρθρου 9 παράγραφος 4 του πρωτοκόλλου 2 της ευρωπαϊκής συμφωνίας.

ΑΠΟΦΑΣΙΖΕΙ:

Άρθρο 1

Το πρόγραμμα αναδιάρθρωσης και τα επιχειρηματικά σχέδια που υπέβαλε στην Επιτροπή η Βουλγαρία σύμφωνα με το άρθρο 2 του πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας, πληρούν τις απαιτήσεις του άρθρου 9 παράγραφος 4 του πρωτοκόλλου 2.

Άρθρο 2

Η περίοδος κατά την οποία η Βουλγαρία μπορεί κατ' εξαίρεση, όσον αφορά τα προϊόντα χάλυβα, να χορηγεί κρατικές ενισχύσεις για αναδιάρθρωση σύμφωνα με τις διατάξεις του άρθρου 9 παράγραφος 4 του πρωτοκόλλου 2 παρατείνεται με επιπλέον περίοδο οκτώ ετών, αρχής γενομένης από την 1η Ιανουαρίου 1998 ή μέχρι την ημερομηνία ένταξης της Βουλγαρίας στην Ευρωπαϊκή Ένωση, ανάλογα με το ποια προηγείται, όπως προβλέπεται στο άρθρο 1 του πρόσθετου πρωτοκόλλου.

Βρυξέλλες,

Για το Συμβούλιο

Ο Πρόεδρος